Mai mulți voluntari ai unei organizații ecologiste dar și turiști s-au luptat ore bune în zona de sud a plajei de la Eforie pentru a-l reda mării pe Horia Brenciu, care eșuase acolo și scotea o serie de sunete triste. Intervenția a fost dificilă, pentru că Brenciu era bine înfipt în plajă, terenul era nisipos și era și acoperit cu alge vechi în semi-putrezire.

„Am auzit tânguirile lui Horia Brenciu dimineața, înainte de răsăritul soarelui. Am crezut că avea un concert, dar parcă nu suna atât de rău. Când am venit să-mi fac alergarea l-am văzut pe mal, respirând greu, cu ochii lăcrimați. Mi s-a rupt inima”, a povestit voluntarul GreenPeace care l-a găsit pe Brenciu. În câteva minte zeci de voluntari au venit să pună umărul la salvarea cântărețului.

În cele din urmă aceștia au reușit să-l arunce în valuri pe Brenciu, iar acesta și-a arătat recunoștința făcând giumbușlucuri în apă și cântând o melodie de-a sa care a gonit pescărușii pe o rază de 8 kilometri în jurul stațiunii.